Brittiläinen lentoyhtiö Thomas Cook ryhtyi keskiviikkona 18. tammikuuta evakuoimaan Gambiassa lomamatkalla olevia brittiläisiä matkailijoita maata uhkaavien väkivaltaisuuksien vuoksi.

Gambian naapurimaat ovat uhanneet hyökätä maahan torstaina 19. tammikuuta, jos joulukuun vaalit hävinnyt diktaattori Yahya Jammeh ei suostu luovuttamaan valtaa vaalivoittaja Adama Barrow’lle.

Myös hollantilaisia matkailijoita ryhdyttiin evakuoimaan. Matkanjärjestäjät TUI ja Corendon lähettivät Gambiaan keskiviikkona kahdeksan ylimääräistä lentokonetta.

Gambiassa olevat 330 suomalaisturistia on tarkoitus lennättää kotimaahan vasta perjantaina.

”Tilanne on ollut toistaiseksi rauhalinen”, Tjäreborgin tiedotuspäällikkö Arja Pucilowski sanoo. ”Seuraamme tilannetta tarkasti ja muutamme suunnitelmia nopeasti tarpeen mukaan.”

Perjantaina Gambiaan oli lähdössä Helsingistä uusi 211 hengen ryhmä, mutta lento on peruttu. Pucilowskin mukaan asiakkaille on tiedotettu asiasta tekstiviestillä ja sähköpostilla. Matkan hinta palautetaan asiakkaille kokonaisuudessaan.

Ensi viikon perjantaiksi suunniteltu vuoro lennetään normaalisti, jos tilanne rauhoittuu.

Pucilowski kertoo pitävänsä tiiviisti yhteyttä yhtiön Gambiassa olevaan henkilökuntaan ja Ruotsin ulkoministeriöön. Suomella ei ole Gambiassa edustustoa eikä se julkaise maata koskevia matkustustiedotteita.

Tilanne Gambiassa on erittäin jännittynyt. Tuhannet gambialaiset ovat paenneet maasta, ja diktaattori Jammeh julisti maahan tiistaina kolmen kuukauden pituisen poikkeustilan.

Poikkeustilalla ei ole kuitenkaan käytännössä merkitystä, sillä Jammeh on jäämässä yksin puolustamaan hallintoaan. Maan ulkoministeri, valtiovarainministeri, kauppaministeri ja ympäristöministeri erosivat tiistaina 17. tammikuuta tehtävistään. Viestintäministeri ja oikeusministeri pakenivat jo aikaisemmin maasta.

Naapurimaiden johtajat ovat taivutelleet Jammehia noudattamaan perustuslakia ja luovuttamaan vallan Barrow’lle. Marokko ja Nigeria ovat tarjonneet hänelle myös turvapaikkaa.

Barrow sai joulukuun vaaleissa 43,3 ja Jammeh 39,6 prosenttia äänistä. Gambialaiset ehtivät jo riemuita demokraattisesta vallanvaihdosta, sillä Jammeh myönsi aluksi tappionsa mutta muutti myöhemmin mielensä.

Jammeh väittää nyt, että vaalit olivat vilpilliset, ja vaatii sen vuoksi niiden mitätöimistä.

Jammehilla ei ole mahdollisuuksia, jos tilanne ajautuu sotilaalliseen yhteenottoon.

Tuleva presidentti Barrow on oleskellut viime päivät turvallisuussyistä Senegalin pääkaupungissa Dakarissa maan hallituksen vieraana. Hän aikoo kuitenkin palata Gambiaan viimeistään huomenna 19. tammikuuta.

Gambian pääkaupungissa Banjulissa on tarkoitus järjestään silloin juhlalliset virkaanastujaiset.

Nigerian armeijan edustajan mukaan Länsi-Afrikan talousyhteisöön kuuluvien maiden joukot valmistautuvat syrjäyttämään Jammehin vallasta voimatoimin, ellei hän suostu eroamaan vapaaehtoisesti.

Jammehilla ei ole mahdollisuuksia, jos tilanne ajautuu sotilaalliseen yhteenottoon.

Gambian armeijaan kuuluu runsaat 900 sotilasta, ja vain osa heistä on ehdottoman uskollisia presidentille. Jammeh edustaa Jola-heimoa, joka muodostaa kymmenisen prosenttia maan väestöstä.

Yahya Jammeh nousi valtaan sotilasvallankaappauksella vuonna 1994. Hän on hallinnut kovin ottein ja tuhonnut samalla maan talouden.

YK:n pakolaisjärjestön mukaan Italiaan meren yli pyrkineistä siirtolaisista seitsemän prosenttia oli viime vuonna gambialaisia.